钦定古今图书集成/理学汇编/学行典/第190卷 > 高必达
## 钦定古今图书集成/理学汇编/学行典/第190卷 > 高必达

按《元史孝友传》：“高必达，建昌人。五岁时，父明大忽弃
家远游，莫知所适。必达既长，昼夜哀慕，乃娶妻以养
母，而历往四方求其父，十馀年不得见，心愈悲。忽相
传黄州全真道院中有虚明子者，学道三十年矣。本
姓高氏，建昌人也，匿姓名为道人云。必达询问，知为
父，即往拜之，具言家世及己之所生岁月，大父母之”
丧葬始末，因哀号叩头不已，虚明犹瞑坐不顾。久之，
斥曰：“我非汝父，不去何为！”必达留侍左右不少懈，辞
气哀恻可矜。其徒谓虚明曰：“师有子如此，忍弗归乎？”
虚明不得已，乃还家。必达孝养笃至，乡里称之。